ToekomsVenster: 'n Druppel op 'n slag | Maroela Media
By ons huis (die pastorie) is daar 'n pypie wat vanaf die waterverwarmer na buite loop en die water wat kondenseer drupsgewys na buite stoot. Die plaveisel daaronder is altyd nat en ek het gewonder wat die kumulatiewe effek van die druppels sal wees as ek 'n houer daaronder plaas. So gedink en so gedaan. Tot my verbasing was die houer binne 'n relatiewe kort tyd oorlopens toe vol. Nou het ek 'n groter houer daaronder geplaas met 'n kraantjie waaruit die gieter volgemaak kan word. Die houer dreig reeds om oor te loop.
Een druppel op 'n slag.
Iewers het ek gelees, moenie die dag van klein dingetjies gering ag nie. Mens wonder somtyds of die bykans weglaatbare bydrae wat jy waar ook al lewer, in vergelyking met die nood daar buite, die moeite werd is. "Watter verskil kan ek tog maak" is die refrein wat 'n mens telkens raakloop.
Wel, ek het met my eie oë gesien dat 'n volhoubare, konstante en voortgesette gedrup die wêreld se verskil maak.
Hou dus aan. Jy weet nie wanneer dit spreekwoordelik die laaste druppel is wat die houer volmaak nie. Dis die laaste druppel wat vir die deurbraak sorg, gerugsteun deur volgehoue en getroue roepingsvervulling. Jy maak 'n verskil, 'n reuseverskil, maar dan moet jy nie spoed verloor en op moed verloor se vlakte gaan sit nie.
Wees getrou in die kleine, God sal jou beloon.
Here dankie ook vir vandag se dagstukkie…..soms verloor ek moed…maar drupsgewys maak U ons vol van U Gees en liefde….ek Eer U vir U Almag en Grootheid